Formaður Sambands íslenskra sveitarfélaga segir sveitarfélögin ekki standa undir síauknum útgjaldakröfum sem lagðar eru á þau. Þar fari ríki og Alþingi fremst í flokki en launahækkanir í síðustu kjarasamningum séu einnig íþyngjandi.
Fjármálaráðstefna sveitarfélaganna hófst í morgun með opnunarávarpi Aldísar Hafsteinsdóttur, formanns Sambands íslenskra sveitarfélaga. Aldís sagði að svartsýnustu spár um fjárhagsstöðu sveitarfélaga hefðu ekki gengið eftir þegar Covid-faraldurinn reið yfir og það megi þakka aðgerðum ríkisstjórnar og Alþingis. Hins vegar væru sífellt meiri byrðar lagðar á sveitarfélögin og sum þeirra ættu erfitt með að standa undir þeim.
Ekki síst eru þær frá Alþingi sem er í sífellu að setja ný lög og ráðuneyti að setja nýjar reglugerðir sem að setja nýjar kostnaðarsamar kröfur yfir á sveitarfélögin. Og svo vitum við líka að um leið og þessar lagasetningar eru orðnar að veruleika, ná þá auðvitað ætlast íbúar til þess að þeim sé framfylgt. Það virðist vera lítill skilningur á því að til þess að það sé hægt að þá verða að vera til peningar.
Við undirritun síðustu kjarasamninga jukust launaútgjöld sveitarfélaga allverulega. Aldís segir að þær hækkanir hafi lagst þungt á mörg sveitarfélög.
Þannig að við erum að upplifa það að útsvarshækkun sem er að verða vegna almennra launahækkana í samfélaginu, hún er varla að duga og dugar ekki fyrir þeim launahækkunum sem þegar eru orðnar staðreynd í hinu opinbera kerfi eða hjá sveitarfélögunum.
Samningar við fimm stéttarfélög, Kennarasambandið og fjögur aðildarfélög BHM, renna út um áramót. Aldís segir að ljóst að hið opinbera, hvort sem það er ríki eða sveitarfélög, eigi ekki að leiða launaþróun á vinnumarkaði.
Við gerum okkur auðvitað grein fyrir að þessar stéttir vilja og munu fá hækkanir í takt við þær sem orðið hafa hjá öðrum starfsstéttum. En hækkanir umfram það sem aðrar hafa fengið, ég held að það sé mjög snúið að eiga við það.
Formaður Sambands íslenskra sveitarfélaga segir hærri útsvarstekjur ekki standa undir launahækkunum sem samið var um í síðustu kjarasamningum. 